ХIХАКВЛАГIВЧВА ТРЫКВШТА ЙСАСЫТI.

Трыкв, Анкара город апны КIавкIаз айсра алгищтара йцIыз асквш 150 йазынархата Дуней конференция акIвшатI. Къарча-Черкес йтыцIыз аделегация йалан аистория наукаква рдоктор ТхIайцIыхв Михаил, «Алашара» адуней абаза-абхаз уагIахъа адкIылара КЧР-ла ахъвшара анхагIвы Мыква Мурат, «Архыз-24» акорреспондент Швотыкъ Мадина.

Аконференция апны йапшым ашIыпIаква йгIартыцIыз апхьахьаква йгьи Оксфорд университет арыпхьагIвчва йдырхIаз ашвапха амырдатI. Аистория наукаква рдоктор ТхIайцIыхв Михаил йгIачважвара апны КIавкIаз айсра абаза уагIахъа рыцхIагIата йрызгIанагыз даквгIашIастI. КIавкIаз айсра ауагIахъаква зарарта йрызнахаз йъаквчважвауа айззара ду адунейла йгIванхауата йакIвдыршатI. ХIапхъахьылагьи ауи анархарала йапшым акъральква рпны аконференциякви алачIваракви адыргалырныс йщаквдыргылтI.

ЙгIвбахуз атшын хIхаквлагIвчва Адапазары город йаъан. Ауаъа Апсны ахъахвитра йазынархаз концерт ду акIвшатI. «Архыз-24» телеканал акорреспондент Швотыкъ Мадина абаза бызшвала гIвашвакI лхIватI йгьи абаза-адыгьа макъымква апхьарца дасуамца апшыгIвчва азылрыдзыргIвтI. Ауи лыршIыйара Трыкв шта йбзазауа абазаква йыргвапхатI йгьи йджьарщатI. Ауат Мадина швабыж пхата йгIалпылтI. АшIаква ауи рунагIваква ддрысасырныс, ран-рабачва драбадырдырырныс, абаза бызшвала йлачважварныс ртахъын.

– Сара Къарча-Черкес ащтийыгIвчва срыцта Трыкв шта съацаз схъа аладухитI. Ауаъа йбзазауа абазаква рыбызшва, рабадучва йгIартынхаз ацIасква швабыжта хвы рзырбитI. ЙгIадзынгылуа абанпараква йагIвсыз ртурых цIолата йшддырдыруаш йащтапI. Сара ауаъа гIвзачва щарда саутI, хIышта йгIайырныс йгIасрайгватI,-лхIвитI Мадина.

Къарча-Черкес Республика йбзазауа абазакви Трыкв штала йхънагаз ртынхакви йанакIвызлакIгьи пшдзата йащтаныкъвитI. ЙакIвшаз айззарагьи ауат йрызбжьу айгвара рыцIагьи йарыбагъьатI.

ДЖЬАРДИС Асйат.